钦定古今图书集成/历象汇编/岁功典/第015卷 > 月令
## 钦定古今图书集成/历象汇编/岁功典/第015卷 > 月令

孟春之月，日在营室，昏参中，旦尾中，其日甲乙，其帝
太皞，其神勾芒。

〈陈注〉营室在亥，娵訾之次也。星有明暗，见有早晚，昏明之星，不可正依历法，但举大略耳。甲乙，木之属，伏羲木德之君。勾芒，少皞之子。曰重，木官之臣，圣神继天立极，有功德于民，故后王于春，祀之四时，皆此义。

其虫鳞，其音角，律中太蔟。其数八。其味酸，其臭膻。其
祀户，祭先脾。

〈陈注〉角为木，单出曰声，杂比曰音。调乐于春，以角为主也。太蔟寅，律长八寸。天三生木，地八成之，其数八，成数也。酸膻皆木之属。户者，人所出入，司之有神，此神是阳气，在户之内，春阳气出，故祀之。祭先脾者，木克土也。《独断》曰户，春为少阳，其气始出生养，祀之于户。祀户之礼，南面设主于门内之西。〈大全〉

马氏曰：“苍龙，木属也。其类为鳞，曲直作酸，故味酸。” 物以木化，则其气为膻。

东风解冻，蛰虫始振。鱼上冰，獭祭鱼，鸿雁来。

〈陈注〉此记“寅月”之候。

天子居青阳左个，乘鸾路，驾仓龙，载青旗，衣青衣，服
仓玉，食麦与羊，其器疏以达。

〈陈注〉“青阳左个。”注云：“太寝东堂北偏也。”疏云：“是明堂北偏，而云太寝者，明堂与太庙太寝制同。北偏者，近北也，四面旁室谓之个。”鸾路，有虞氏之车有鸾铃也。春言鸾，则夏、秋冬皆鸾也。夏云“朱”，冬云“元”，则春青秋白可知。仓与苍同。马八尺以上为龙，服玉冠冕之饰及佩也。麦以金王而生，火王而死，当属金。而郑云“属木，兑为羊，当属金”，而郑云“火畜”，《疏》云“本《五行传》言之。”“疏以达”者，春物将贯土而出，故器之刻镂者，使文理麤疏直而通达也。

是月也，以立春。先立春三日，太史谒之天子曰：“某日
立春，盛德在木。”天子乃齐。立春之日，天子亲帅三公
九卿诸侯大夫，以迎春于东郊。还，反，赏公卿大夫于
朝。命相布德和令，行庆施惠，下及兆民。庆赐遂行，毌
有不当。

〈陈注〉疏曰：“节气有早晚”，是月者，谓是月之气，不谓是月之日也。

乃命太史，守典，奉法司天。“日月星辰之行，宿离不贷，
毌失经纪，以初为常。”

〈陈注〉初者，历家推步之旧法，以此为占候之常也。

是月也，天子乃以元日祈谷于上帝，乃择元辰，天子
亲载耒耜，措之于参保介之御间，帅三公、九卿、诸侯、
大夫，躬耕帝藉。天子三推，三公五推，卿、诸侯九推。反，
执爵于太寝，三公、九卿、诸侯、大夫皆御，命曰“劳酒。”

〈陈注〉元日，上辛也。郊祭天而配以后稷，为祈谷也。元辰，郊后吉日也。参，参乘之人也。《燕礼》群臣皆侍，士贱不与耕，故亦不与劳酒之赐。〈大全〉方氏曰：“《帝藉》，藉田也。以其共上帝之粢盛，故曰帝；以其借民力而终之，故曰藉。”

是月也，天气下降，地气上腾，天地和同，草木萌动。“王
命布农事，命田舍东郊，皆修封疆，审端径术，善相丘
陵阪险原隰，土地所宜，五谷所殖，以教道民，必躬亲
之。”田事既饬，先定准直，农乃不惑。

〈陈注〉田，田畯也。舍，居也。天子命田畯居东郊，以督耕者。步道曰径，术与遂同，田之沟洫也。

是月也，命乐正入学习舞。乃修《祭典》，命祀山林川泽
“牺牲毌，用牝；禁止伐木毌、覆巢毌，杀孩虫、胎夭、飞鸟
毌，麛毋卵毌，聚大众毌置城郭，掩骼埋胔。”

〈陈注〉《孩虫》，虫之稚者，胎未生夭方生。飞鸟，初学飞之。鸟。麛兽，子之通称。胔，骨尚有肉者。

是月也，不可以称兵，称兵必天殃。兵戎不起，不可从
我始。毌变天之道，毌绝地之理，毌乱人之纪？

〈陈注〉春者，生德之盛时，兵自我起，以杀戮之心，逆生育之气，殃也，宜哉。

孟春行夏令，则雨水不时，草木蚤落，国时有恐。

〈陈注〉此已火之气所泄也。言人君于孟春之月，行孟夏之政令，则感召咎证如此。

行秋令则其民大疫，猋风暴雨总至，藜莠蓬蒿并兴。

〈陈注〉“谓孟秋之令。”此申金之气所伤也。

行冬令，则水潦为败，雪霜大挚，首种不入。

〈陈注〉谓孟冬之令，此亥水之气所淫也。挚，伤折也。百谷惟稷先种，故云“首种。”

### 尔雅